钦定古今图书集成/明伦汇编/氏族典/第391卷 > 李继宣
## 钦定古今图书集成/明伦汇编/氏族典/第391卷 > 李继宣

按《宋史李继宣传》：“继宣，开封浚仪人。乾德中，补右班
殿直。太平兴国初，掌南作坊使，改供奉官，出为邠、宁、
庆三州巡检都监。五年召还，承受定州路奏事。雍熙
三年，曹彬北征，继宣从先锋李继隆遇契丹新城，疾
战至暮，继宣中十创。明日复战，继隆为敌所邀，继宣
以所部拔之，夺涿河。以功超授崇仪使，代王继恩为”
易州驻泊都监。雍熙四年，为高阳关行营都监。淳化
三年，徙知保州，又转庄宅使。五年，领高州刺史。至道
三年，迁南作坊使，出为镇州行营钤辖。契丹寇定州，
至怀德桥，继宣领兵三千掩袭之，则契丹已坏桥。继
宣横木而度，追奔五十馀里。继宣锐于追袭，傅潜为
部署，继宣诣潜请行，颇为所抑。及召潜属吏，诏继宣
与高琼同主军事。逐敌越拒马河，复为镇州钤辖。咸
平四年，拜西上阁门使，领康州刺史，为前阵钤辖。明
年，徙定州钤辖，捍契丹于唐河。望都之败，降为如京
副使。景德初，加如京使、镇州钤辖。三年，兼知瀛州。大
中祥符初，徙镇、定两路钤辖，进秩东上阁门使。六年，
卒。子守忠，左侍禁、阁门祗候。